Document ID: 32007D0116

A BIZOTTSÁG HATÁROZATA
(2007. február 15.)
a 116-os nemzeti számsík harmonizált közérdekű szolgáltatások harmonizált számai részére történő fenntartásáról
(az értesítés a C(2007) 249. számú dokumentummal történt)
(EGT vonatkozású szöveg)
(2007/116/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az elektronikus hírközlő hálózatok és elektronikus hírközlési szolgáltatások közös keretszabályozásáról szóló, 2002. március 7-i 2002/21/EK európai parlamenti és tanácsi irányelvre (a továbbiakban: keretirányelv) (1) és különösen annak 10. cikke (4) bekezdésére,
mivel:
(1)
Kívánatos, hogy a tagállamok állampolgárai, az utazókat és mozgássérült felhasználókat beleértve bizonyos közérdekű szolgáltatásokat az összes tagállamban azonos, felismerhető telefonszámokon érjenek el. A tagállamok jelenleg a legkülönfélébb számozási, illetve tárcsázási rendszereket használnak és nincsen érvényben olyan közös számozási rendszer, amely a Közösségben az ilyen szolgáltatásokat azonos telefonszámon teszi elérhetővé. Ennek megoldására közösségi fellépésre van szükség.
(2)
A számozási erőforrások harmonizálására azért van szükség, hogy a végfelhasználók a különböző tagállamokban ezeket a szolgáltatásokat ugyanazon a számon érhessék el. Az „azonos szám - azonos szolgáltatás” elve biztosítja, hogy egy konkrét szolgáltatás, akármelyik tagállamban legyen is, a Közösségen belül mindig azonos számon legyen elérhető. Ez páneurópai jelleget kölcsönöz a szolgáltatásnak, ami az európai állampolgár érdekeit szolgálja, mivel ugyanazon a számon ugyanazt a típusú szolgáltatást érheti el minden tagállamban. Ez az intézkedés ösztönözni fogja a páneurópai szolgáltatások fejlődését.
(3)
A kérdéses szolgáltatások közérdekű jellegének kifejezése érdekében a harmonizált telefonszámok ingyenesen hívhatóak kell legyenek anélkül, hogy a szolgáltatóknak saját költségükre kellene fogadniuk a 116-os hívásokat. A harmonizálás kivitelezésének lényeges eleme, hogy a telefonszámok ingyenesen hívhatóak legyenek.
(4)
Indokolt az adott szolgáltatások nyújtását olyan feltételekhez kötni, amelyek lehetővé teszik azok ellenőrzését, annak biztosítására, hogy a harmonizált telefonszámokat a határozat hatálya alá tartozó szolgáltatások nyújtására használják.
(5)
Indokolt lehet egy-egy konkrét harmonizált telefonszám használatának jogosultságát különleges feltételekhez kötni, például, hogy a számhoz kapcsolódó szolgáltatást napi 24 órában, a hét minden napján igénybe lehessen venni.
(6)
A keretirányelvvel összhangban a nemzeti szabályozó hatóságok feladata a nemzeti számozási tervek kezelése és a nemzeti számozási erőforrások konkrét vállalkozások részére történő kiosztása. Az elektronikus hírközlő hálózatok és elektronikus hírközlési szolgáltatások engedélyezéséről szóló, 2002. március 7-i 2002/20/EK európai parlamenti és tanácsi irányelv (2) (a továbbiakban: engedélyezési irányelv) 6. és 10. cikkeivel összhangban a számok használatát feltételekhez lehet kötni és szankciók alkalmazhatók abban az esetben, ha a feltételek nem teljesülnek.
(7)
A 116-os számsíkon elhelyezett számok listáját rendszeresen frissíteni kell a keretirányelv 22. cikkének (3) bekezdésében meghatározott eljárás szerint. A tagállamok kötelesek az ilyen számokat az összes érdekelt fél számára hozzáférhető módon - például a weblapjukon - közzétenni.
(8)
A Bizottság a szerzett tapasztalatok fényében, a tagállamok jelentései alapján kezdeményezni fogja e határozat felülvizsgálatát vagy további kiigazítását, különös tekintettel arra, hogy egy konkrét szolgáltatás, amely számára szolgáltatási számot tartottak fenn, páneurópai alapokon fejlődött-e.
(9)
Az e határozatban előírt intézkedések összhangban vannak a hírközlési bizottság véleményével,
ELFOGADTA EZT A HATÁROZATOT:
1. cikk
Tárgy és hatály
A nemzeti számozási tervekben a 116-os számsíkot a harmonizált közérdekű szolgáltatások harmonizált számai részére kell fenntartani.
Az e számsíkon elhelyezett konkrét számokat, valamint azon szolgáltatásokat, amelyek számára ezeket a számokat fenntartották, a melléklet tartalmazza.
2. cikk
Harmonizált közérdekű szolgáltatás
„Harmonizált közérdekű szolgáltatás”: olyan szolgáltatás, amelyet magánszemélyek ingyenesen hívható telefonszámon érhetnek el, amely más országokból érkező látogatók számára is közérdekű lehet, valamely konkrét közérdeket szolgál, és különösen amely az állampolgárok vagy állampolgári csoportok jólétét és biztonságát szolgálja, vagy a bajba jutott állampolgárokat segíti.
3. cikk
A 116-os számsíkon elhelyezett konkrét számok fenntartása
A tagállamok biztosítják, hogy:
a)
a mellékletben felsorolt számokat csak azokra a szolgáltatásokra használják, amelyek számára fenntartották őket;
b)
a 116-os számsíkon elhelyezett, a mellékletben felsorolt számok között nem szereplő számok nem kerülnek felhasználásra;
c)
A 116112-es szám semmilyen szolgáltatás részére nem kerül sem kiosztásra, sem felhasználásra.
4. cikk
A harmonizált számok használatának jogosultsági feltételei
A tagállamok az alábbi feltételekhez kötik a harmonizált közérdekű szolgáltatások harmonizált számai használatának jogosultságát:
a)
a szolgáltatás a tájékoztatás- vagy segítségnyújtás, illetve az állampolgári bejelentés eszköze, vagy ezek tetszőleges kombinációja;
b)
a szolgáltatás előzetes regisztráció nélkül minden állampolgár számára elérhető;
c)
a szolgáltatást nem kötik időhatárokhoz;
d)
a szolgáltatás igénybevételének nem előfeltétele a fizetési kötelezettség vagy kötelezettségvállalás;
e)
az alábbi tevékenységek ki vannak zárva hívás közben: reklám, szórakoztatás, marketing és értékesítés, kereskedelmi szolgáltatások jövőbeni értékesítése.
Ezenkívül a tagállamok további konkrét feltételekhez kötik a mellékletben felsorolt harmonizált számok használatának jogosultságát.
5. cikk
A harmonizált számok kiosztása
(1) A tagállamok megteszik a szükséges lépéseket annak biztosítására, hogy 2007. augusztus 31-től a hatáskörrel rendelkező nemzeti szabályozó hatóság kioszthassa a mellékletben felsorolt számokat.
(2) A konkrét szám és a hozzárendelt harmonizált közérdekű szolgáltatás felsorolása nem jár a tagállam számára azzal a kötelezettséggel, hogy a területén belül biztosítania kell a kérdéses szolgáltatást.
(3) Miután egy szám bekerült a mellékletbe, a tagállam nemzeti szinten kihirdeti, hogy az adott szám a hozzárendelt harmonizált közszolgáltatás nyújtására rendelkezésre áll, és hogy a konkrét szám használati jogosultságára igényt lehet benyújtani.
(4) A tagállamok biztosítják, hogy a területükön elérhető harmonizált számokról és a hozzájuk rendelt harmonizált közérdekű szolgáltatásokról nyilvántartást vezetnek. A nyilvántartáshoz a nyilvánosság számára könnyű hozzáférést kell biztosítani.
6. cikk
Ellenőrzés
A tagállamok rendszeresen beszámolnak a Bizottságnak a mellékletben felsorolt számok megfelelő szolgáltatások nyújtására történő tényleges felhasználásáról.
7. cikk
Címzettek
Ennek a határozatnak a tagállamok a címzettjei.
Kelt Brüsszelben, 2007. február 15-én.

Labels: 12
7
3
0